《九月不见菊》
明代·石宝

九月不见菊，兹襟若为开。深巷有酒家，喜闻泼新醅。

朝回往叩有，酤取三二杯。当轩斟酌之，况复临高台。

虽无露英掇，西风亦时来。百虑忽已祛，聊复优游哉。

缅思靖节言，无弦未宜猜。天真会有得，鱼鸟自徘徊。

感此坐已忘，兼欲停尊罍。浩歌星月前，馀兴良崔嵬。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。